title: 2008/721/ЕО: Решение на Комисията от 5 август 2008 година за създаване на съвещателна структура от научни комитети и експерти в областта на безопасността на потребителите, общественото здраве и околната среда и за отмяна на Решение 2004/210/ЕО (Текст от значение за ЕИП)

text:
               10.9.2008

               BG

               Официален вестник на Европейския съюз

               L 241/21

      РЕШЕНИЕ НА КОМИСИЯТА

   от 5 август 2008 година
   за създаване на съвещателна структура от научни комитети и експерти в областта на безопасността на потребителите, общественото здраве и околната среда и за отмяна на Решение 2004/210/ЕО
   (текст от значение за ЕИП)
   (2008/721/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност, и по-специално членове 152 и 153 от него,
   като има предвид, че:

               (1)

               С Решение 2004/210/ЕО на Комисията (1), изменено с Решение 2007/263/ЕО на Комисията (2), бяха създадени три научни комитета: Научният комитет по потребителските продукти (НКПП), Научният комитет по рисковете за здравето и околната среда (НКРЗОС) и Научният комитет по възникващи и идентифицирани нови здравни рискове (НКВИНЗР).

               (2)

               Някои от задачите на НКРЗОС бяха прехвърлени на Европейската агенция по химикалите (ECHA), създадена с Регламент (ЕО) № 1907/2006 на Европейския парламент и на Съвета (3), и поради това сферите на компетентност на комитета следва да бъдат преразгледани.

               (3)

               Опитът, натрупан при работата на трите научни комитета, показва необходимост от въвеждане на изменения и подобрения в структурата и работните процедури на комитетите.

               (4)

               Мандатите на членовете на трите научни комитета, създадени с Решение 2004/210/ЕО на Комисията, бяха удължени с Решение 2007/708/ЕО на Комисията (4) и изтичат на 31 декември 2008 г. Членовете на тези комитети остават на поста си, докато бъдат заместени или преназначени.

               (5)

               Поради това, както и с оглед на по-голяма яснота е необходимо Решение 2004/210/ЕО да бъде заменено с ново решение.

               (6)

               Обоснованите и навременни научни съвети са основно изискване за предложенията, решенията и политиката на Комисията, свързани с безопасността на потребителите, общественото здраве и околната среда. Във връзка с това е налице необходимост от гъвкава съвещателна структура, за да се осигури по-лесен достъп до висококачествена научна експертиза в широк набор от области.

               (7)

               Научните съвети по въпроси, свързани с безопасността на потребителите, общественото здраве и околната среда, следва да бъдат основани на принципите за съвършенство, независимост, безпристрастност и прозрачност, така както са разработени в Съобщението на Комисията „Събиране и използване на експертни оценки от Комисията: принципи и насоки. По-качествени знания за по-добри политики“ (5), и трябва да бъдат организирани в съответствие с най-добрите практически принципи за оценка на риска.

               (8)

               От съществено значение е научните комитети да използват по най-добрия начин научните експертни оценки в Европейския съюз, а и извън него, ако даден специфичен въпрос наложи това. В тази връзка е целесъобразно да се създаде група от научни съветници, които да покриват адекватно сферите на компетентност на комитетите.

               (9)

               Реорганизацията на съвещателната структура трябва да предложи по-голяма гъвкавост, която да ѝ позволява да съветва Комисията по въпроси, които попадат под установените сфери на компетентност, както и по възникващи и идентифицирани нови здравни рискове и въпроси, които не са в рамките на компетентността на други органи на Комисията за оценка на риска. Тя трябва освен това да е в състояние да дава бързи съвети, когато това е необходимо, да осигурява пълна прозрачност и висока степен на съгласуваност и да гарантира сътрудничеството с останалите органи на Общността и със съответните научни организации.

               (10)

               Твърде вероятно е необходимостта от независими научни съвети както в установени, така и в нови области, за които носи отговорност Общността, попадащи в компетентността на научните комитети, да продължи да нараства. Следователно в научната съвещателна структура за оценка на риска е необходимо да бъдат внесени подобрения както в състава, така и в ефективността на работните практики.

               (11)

               Сред задачите на множеството създадени органи на Общността е провеждането на оценка на риска в различни области. Налице е необходимост от осигуряване на съгласуваност и насърчаване на сътрудничеството между научните комитети и тези органи. Научните комитети трябва да повишат ефикасността си и с помощта на адекватна обмяна на информация и експертни становища и посредством сътрудничество с други научни органи и организации на национално и международно равнище.

               (12)

               Работните практики на научните комитети следва да бъдат подобрени, като към вътрешната работа бъдат добавени дейности, като организирането на научни срещи и семинари и създаването на мрежи.

               (13)

               Важно е да се гарантира, че чрез установяването на адекватни процедури за провеждане на диалог със заинтересованите страни работата на научните комитети е открита и прозрачна, като в същото време се съхрани пълната им независимост.

               (14)

               Поставените с настоящото решение цели за откритост и прозрачност следва да бъдат постигнати посредством спазването на всички изисквания, заложени в законодателството на Общността по отношение на защитата на личните данни и обществения достъп до документи, в това число и запазването на търговската тайна,

         РЕШИ:
   ГЛАВА 1
   ОБЩИ РАЗПОРЕДБИ
   Член 1
   Съвещателната структура и нейните сфери на компетентност
   1.   Създава се съвещателна структура за научна оценка на риска в областите на безопасността на потребителите, общественото здраве и околната среда. Тази структура включва:

               а)

               Научния комитет по безопасност на потребителите (наричан по-долу „НКБП“);

               б)

               Научния комитет по рисковете за здравето и околната среда (наричан по-долу „НКРЗОС“);

               в)

               Научния комитет по възникващи и идентифицирани нови здравни рискове (наричан по-долу „НКВИНЗР“);

               г)

               група от научни съветници в областта на оценката на риска (наричана по-долу „групата“), които ще подпомагат работата на научните комитети съгласно съответните разпоредби на настоящото решение.

         2.   Сферите на компетентност на съвещателната структура се определят в приложение I, без да се засягат компетенциите, предоставени от общностното законодателство на други органи на Общността, които извършват оценка на риска, по-специално Европейския орган за безопасност на храните, Европейската агенция по лекарствата, Европейската агенция по химикалите и Европейския център за профилактика и контрол върху заболяванията.
   Член 2
   Мисия
   1.   Комисията изисква научно становище от научните комитети в случаите, определени от правото на Общността.
   2.   Комисията може да изиска становище и от комитетите по въпроси:

               а)

               които са от особено значение за безопасността на потребителите, общественото здраве и околната среда; и

               б)

               които не непопадат в рамките на компетентност на други органи на Общността.

         3.   В случай на спешна необходимост Комисията може също така да поиска от научните комитети бърз съвет относно научните познания, с които те разполагат във връзка с конкретен риск.
   4.   Комисията може да прикани даден научен комитет да установи изследователските нужди и да направи оценка на изследователските резултати във връзка с тематичните области, които попадат в неговата компетентност.
   5.   По искане на Комисията или по тяхна собствена инициатива, съгласувана с Комисията, научните комитети могат да вземат решение за организиране на тематични семинари с цел преглед на данните и научните познания във връзка с определени рискове или по по-общи въпроси, свързани с оценката на риска. По искане на Комисията те изготвят доклади, изявления за обявяване на позиция или заключения от тези семинари.
   На тези семинари могат да присъстват, наред с членове на комитетите, научни съветници от групата и външни експерти, в това число и експерти от общностни, национални или международни органи, които се занимават с подобна дейност, както е уместно.
   Тези семинари се организират от секретариата на научните комитети. Секретариатът определя и осигурява, при необходимост, разпространението на докладите, изявленията за обявяване на позиция или заключенията от тези семинари.
   6.   Комисията може да покани научните комитети да участват в тематични мрежи с останалите органи на Общността или научни организации, за да следят и допринасят за развитието на научните познания във връзка с оценката на риска в сферите на компетентност, посочени в приложение I.
   7.   Научните комитети привличат вниманието на Комисията към даден специфичен или възникващ проблем, който попада в рамките на тяхната компетентност, който те смятат, че би могъл да създаде фактически или потенциален риск за безопасността на потребителите, общественото здраве или околната среда, като приемат и представят на Комисията меморандуми или изявления за обявяване на тяхната позиция. Комисията може да реши да публикува тези меморандуми и изявления и определя действията, които трябва да се предприемат, включително искане за научно становище по въпроса, ако това бъде необходимо.
   ГЛАВА 2
   СЪСТАВ НА НАУЧНИТЕ КОМИТЕТИ И НА ГРУПАТА
   Член 3
   Назначаване на членовете на научните комитети
   1.   Всеки един от НКБП, НКРЗОС и НКВИНЗР се състои от максимум 17 членове и може, по своя собствена инициатива, да приобщи към работата си максимум 5 научни съветници от групата, които да подпомагат работата на комитета по конкретни въпроси или дисциплини.
   2.   Членовете на научните комитети се назначават от Комисията въз основа на квалификацията им и в съответствие с географско разпределение, което отразява разнообразните научни проблеми и подходи, по-специално в Европа. Комисията определя броя на членовете на всеки комитет в съответствие с присъщите нужди.
   Членовете на всеки научен комитет са експерти в една или повече от сферите на компетентност на съответния комитет и заедно покриват възможно най-широк кръг от дисциплини.
   3.   Комисията назначава членовете на научните комитети от списък с подходящи кандидати, съставен след публикуването на покана за изразяване на интерес в Официален вестник на Европейския съюз и на уебсайта на Комисията.
   4.   Никой член на научен комитет не може да бъде назначен в повече от един от комитетите, предвидени в член 1, параграф 1.
   Член 4
   Създаване на групата
   1.   Групата се състои от научни съветници, които са експерти в една или повече от сферите на компетентност, посочени в приложение I, или в свързани с тях сфери, и заедно покриват възможно най-широк кръг от дисциплини.
   2.   Комисията назначава научните съветници в групата от списък с подходящи кандидати, съставен след публикуването на покана за изразяване на интерес в Официален вестник на Европейския съюз и на уебсайта на Комисията.
   3.   Решение за броя на научните съветници от групата във всеки един момент се взема от Комисията въз основа на нейните потребности от научен съвет.
   Член 5
   Мандат
   1.   Членовете на научните комитети се назначават за срок три години и не могат да работят повече от три последователни мандата в един и същ комитет. Те остават на поста си, докато бъдат заменени или преназначени.
   За да се осигури приемственост при предоставянето на експертна оценка, Комисията може, при изключителни обстоятелства, да удължи мандата на членовете на даден научен комитет за период не повече от 18 месеца.
   Членове, които са завършват три последователни мандата в даден научен комитет, могат да бъдат избирани за членове на друг научен комитет.
   2.   Когато даден член не отговаря на критериите за участие, определени в процедурния правилник, посочен в член 12, или желае да подаде оставка, Комисията може да прекрати членството му и да назначи негов заместник от групата.
   3.   Научните съветници в групата се назначават за период пет години и техният мандат може да бъде подновяван.
   ГЛАВА 3
   ФУНКЦИОНИРАНЕ НА СЪВЕЩАТЕЛНАТА СТРУКТУРА
   Член 6
   Прибягване до помощта на групата
   1.   Всеки научен комитет може да реши да включи максимум петима научни съветници от групата в изготвянето на дадено научно становище. Тези асоциирани членове вземат участие в работата и обсъжданията по разглеждания въпрос и имат същите функции, отговорности и права като членовете на съответния комитет.
   2.   Освен това всеки научен комитет може да реши да покани други научни съветници от групата за изготвянето на дадено научно становище. Тези съветници вземат участие в работата по разглеждания въпрос, но техните функции и отговорности са ограничени до изготвяне на становището.
   3.   Научните комитети могат също така да канят научни съветници от групата да им оказват съдействие за предоставянето на бърз съвет, поискан от Комисията в съответствие с член 2, параграф 3, или да вземат участие в тематичните семинари, посочени в член 2, параграф 5.
   4.   Комисията може да кани научни съветници от групата да вземат участие в научни срещи или да предоставят на службите на Комисията ad hoc информация по конкретни въпроси.
   Член 7
   Работни групи
   1.   Научните комитети могат да създават специфични работни групи, чиято работа се състои в подготовка и съставяне на техните научни становища. По-специално тези работни групи се учредяват, когато е налице необходимост от външно експертно мнение по определен въпрос.
   2.   Съгласувано с Комисията научните комитети могат да канят асоциирани членове, други научни съветници от групата, специализирани външни експерти, както и експерти от други органи на Общността, за които те смятат, че притежават съответните научни знания и квалификация, да допринесат към тяхната работа.
   3.   Работните групи се председателстват от член на научния комитет, който ги е свикал, и му докладват. Те могат да избират докладчик помежду си. За особено сложни въпроси от мултидисциплинарно естество може да бъде определен повече от един докладчик.
   4.   Когато даден въпрос е общ за повече от един научен комитет, се съставя обща работна група, която включва членове на съответните комитети, както и асоциирани членове, научни съветници от групата и външни експерти, според нуждите.
   Член 8
   Участие на стажанти
   Със съгласието на Комисията и в съответствие с процедурния правилник, посочен в член 12, научните комитети могат да допускат присъствието на стажанти на техните заседания; това се прави с цел изграждането на капацитет в областта на оценка на риска.
   Член 9
   Специални изисквания
   1.   Комисията може да изиска приемането на научно становище от научен комитет в рамките на определен срок.
   2.   Комисията може да изиска приемането на съвместно становище по въпроси, които не попадат в сферите на компетентност само на един научен комитет или които е необходимо да бъдат разгледани от повече от един комитет. Вследствие на искане за становище, отправено от страна на Комисията, научните комитети могат да приемат и съвместно становище, по инициатива на групата за координация между отделните комитети, посочена в член 11.
   3.   В искането си за научно становище Комисията може да посочи консултациите, изслушванията или сътрудничеството с други научни органи, които тя смята за необходими за изготвяне на становището. Даден комитет може, със съгласието на Комисията, също да проведе консултации и изслушвания, ако се смята, че това е необходимо за формулирането на становище.
   4.   Даден научен комитет може да изиска допълнителна информация от заинтересованите страни с оглед формулирането на научно становище. Даден научен комитет може да определи краен срок за представяне на исканата от него информация. В подобен случай научният комитет може да реши да преустанови работата си по съответното научно становище. Ако исканата информация не е била представена в рамките на крайния срок, комитетът може да приеме становището си въз основа на наличната информация.
   Член 10
   Избиране на председатели и заместник-председатели
   1.   Всеки научен комитет избира председател и двама заместник-председатели измежду своите членове. Изборът се провежда чрез гласуване с обикновено мнозинство от членовете на комитета. Мандатът на председателя и заместник-председателите е три години и може да бъде подновяван.
   2.   Процедурата по избиране на председател и заместник-председатели на научните комитети се определя в процедурния правилник, посочен в член 12.
   Член 11
   Координация на научните комитети
   Групата за координация между отделните комитети, съставена от председателите и заместник-председателите на научните комитети, осигурява координацията на трите научни комитета в съответствие с процедурния правилник, посочен в член 12.
   Член 12
   Процедурен правилник
   1.   По предложение на Комисията и с нейно съгласие научните комитети приемат общ процедурен правилник.
   2.   Процедурният правилник гарантира, че научните комитети изпълняват своите задачи в съответствие с принципите за съвършенство, независимост и прозрачност, като същевременно отчитат законовите искания за търговска тайна и принципите за оценка на риска, които могат да бъдат установени от Комисията в светлината на опита и на политиката ѝ в тази област.
   3.   Процедурният правилник обхваща, по-специално, въпросите, изброени в приложение II.
   Член 13
   Правила за гласуване
   1.   Научните комитети приемат своите становища, бързи съвети, меморандуми и/или изявления за обявяване на тяхната позиция с мнозинство от общия брой членове на съответния комитет и броя на асоциираните членове.
   2.   По всички останали въпроси всеки научен комитет решава с мнозинство от членовете си.
   3.   Членовете на комитета, които са подали оставка или чието членство е приключило в съответствие с член 5, параграф 2, не се вземат предвид при изчисляването на мнозинството за целите на прилагане на параграфи 1 и 2.
   Член 14
   Различие в становищата, координация и сътрудничество с други общностни, национални или международни органи
   1.   Научните комитети подпомагат работата на Комисията и допринасят за ранното определяне на:

               а)

               нуждите и възможностите за координация на работата и за сътрудничество;

               б)

               действителните или потенциалните различия на техните научни становища с тези на други компетентни общностни, национални или международни органи със сходни задачи по общи или конкретни въпроси, свързани с оценката на риска.

         Те подпомагат Комисията в действията ѝ по избягване, разрешаване или изясняване на различните становища, както и по установяване и поддържане на отношения на сътрудничество с тези органи.
   2.   Комисията може да поеме инициативата да поиска и организира провеждането на съвместната работа на научните комитети с общностните, националните или международните органи, които изпълняват сходни задачи. По-специално тя може да поиска от научните комитети да изготвят с други органи на Общността съвместни становища, със съгласието на тези органи.
   3.   В случай че се установи съществено различие по научни въпроси и въпросният орган е орган на Общността, съответният научен комитет, по искане на Комисията, си сътрудничи с въпросния орган с оглед разрешаване на различието или представяне на Комисията на общ документ, в който се изясняват спорните научни въпроси и се посочват съответните съмнения в данните. Този документ се оповестява публично.
   ГЛАВА 4
   ПРИНЦИПИ
   Член 15
   Независимост
   1.   Членовете на научните комитети, асоциираните членове, останалите научни съветници от групата и външните експерти се назначават лично. Те не делегират отговорностите си на други лица.
   2.   Членовете на научните комитети, научните съветници от групата и външните експерти, които участват в работните групи, се ангажират да действат независимо от всякакво външно влияние.
   За тази цел те представят декларация, с която поемат ангажимент да работят в името на обществения интерес, както и декларация за конфликт на интереси, в която се посочва наличието или липсата на пряк или косвен интерес, за който би могло да се смята, че е в ущърб на тяхната независимост.
   Тези декларации се представят в писмена форма. Членовете на научните комитети и научните съветници от групата подават годишни декларации.
   3.   На всяко едно заседание членовете на научните комитети, асоциираните членове, останалите научни съветници и външните експерти, които участват в работните групи, заявяват всеки конкретен интерес, за който би могло да се смята, че е в ущърб на тяхната независимост по отношение на въпросите от дневния ред.
   Член 16
   Прозрачност
   1.   Научните комитети изпълняват дейността си при висока степен на прозрачност. По-специално Комисията публикува своевременно на уебсайта си:

               а)

               исканията за становища, отправени към научните комитети;

               б)

               дневния ред и протоколите от събранията на научните комитети, групата за координация между отделните комитети и работните групи;

               в)

               научните становища и бързите съвети, приемани от научните комитети, включително и становищата, получили малцинство от гласовете, и имената на участниците в работните групи, които са допринесли за изготвянето на съответното становище; становищата, получили малцинство от гласовете, се придружават от имената на съответните членове или съветници;

               г)

               общия процедурен правилник на научните комитети;

               д)

               имената на членовете на научните комитети, както и на научните съветници от групата, заедно с кратка автобиография на всеки член или съветник;

               е)

               декларациите за конфликт на интереси на членовете на научните комитети, научните съветници от групата и външните експерти, които са участвали в научна група.

         2.   Правилата за прозрачност, посочени в параграф 1, се прилагат в съответствие с изискванията на Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (6) и на Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (7), и по-специално относно търговската тайна.
   Член 17
   Поверителност
   Членовете на научните комитети, научните съветници, външните експерти и стажантите не разкриват информация, придобита по време на работата на научните комитети, тематичните семинари, работните групи или по време на друга дейност, свързана с прилагането на настоящото решение, когато са били информирани, че тя е поверителна.
   ГЛАВА 5
   ЗАКЛЮЧИТЕЛНИ РАЗПОРЕДБИ
   Член 18
   Секретариат на научните комитети на Комисията
   1.   Научните комитети и техните работни групи, групата за координация между отделните комитети, както и останалите срещи, семинари или събития, свързани с прилагането на настоящото решение, се свикват от Комисията.
   2.   Комисията осигурява научния и административния секретариат на научните комитети и техните работни групи, както и на всички свързани с прилагането на настоящото решение дейности.
   3.   Секретариатът е отговорен за предоставянето на научното и административното съдействие, необходими за улесняване на ефективното функциониране на научните комитети, за съблюдаване на съответствието с процедурния правилник, особено по отношение на изискванията за съвършенство, независимост и прозрачност, за осигуряване оповестяването на дейностите на комитетите и за гарантиране на адекватен диалог със заинтересованите страни, в това число организиране на изслушвания по въпроси, свързани с дейностите на комитетите, и публикуване на становища и други документи, които са достъпни за обществеността. Освен това секретариатът подпомага работата на комитетите, организира и провежда качествен контрол на становищата, както е предвидено в процедурния правилник, от гледна точка на тяхната изчерпателност, последователност, яснота и съответствие с изискванията и с редакционните стандарти.
   4.   Секретариатът осигурява научно-техническата координация на дейностите на научните комитети и когато е целесъобразно — координацията на действията им с тези на други общностни, национални и международни органи, както и прилагането на процедурата за диалог със заинтересованите страни, установена в процедурния правилник, и оповестяването на дейностите на комитетите.
   Член 19
   Възстановяване на разходите и обезщетения
   Членовете на научните комитети, научните съветници от групата и външните експерти имат право на обезщетения за своето участие в заседанията на комитетите, тематичните семинари, работните групи и други срещи и събития, организирани от Комисията, и за изпълнение на функцията на докладчик по специфичен въпрос, както е предвидено в приложение III.
   Пътните и дневните разноски се възстановяват от Комисията.
   Член 20
   Заменяне на научните комитети
   Научните комитети, които са учредени по силата на член 1, параграф 1 от настоящото решение, заменят съществуващите научни комитети, учредени с Решение 2004/210/ЕО, както следва:

               а)

               Научният комитет по безопасност на потребителите заменя Научния комитет по потребителските продукти;

               б)

               Научният комитет по рисковете за здравето и околната среда заменя комитета със същото име;

               в)

               Научният комитет по възникващи и идентифицирани нови здравни рискове заменя научния комитет със същото име.

         Член 21
   Отмяна
   1.   Решение 2004/210/ЕО се отменя.
   Въпреки това трите комитета, които са учредени с посоченото решение, ще продължат да действат, докато научните комитети, учредени с настоящото решение, започнат да упражняват дейността си.
   2.   Позоваванията на отмененото решение се разбират като позовавания на настоящото решение; позоваванията на комитетите, които са учредени с отмененото решение, се разбират като позовавания на комитетите, които са учредени с настоящото решение.

      Съставено в Брюксел на 5 август 2008 година.

            За Комисията

         Androulla VASSILIOU

            Член на Комисията

      (1)  ОВ L 66, 4.3.2004 г., стр. 45.

      (2)  ОВ L 114, 1.5.2007 г., стр. 14.

      (3)  ОВ L 396, 30.12.2006 г., стр. 1. Поправен в ОВ L 136, 29.5.2007 г., стр. 3.

      (4)  ОВ L 287, 1.11.2007 г., стр. 25.

      (5)  COM(2002) 713 окончателен, 11 декември 2002 г.

      (6)  ОВ L 8, 12.1.2001 г., стр. 1.

      (7)  ОВ L 145, 31.5.2001 г., стр. 43.

      ПРИЛОЖЕНИЕ I
      ОБЛАСТ НА КОМПЕТЕНЦИЯ
      1.   Научен комитет по безопасност на потребителите
      Той изготвя становища по въпроси, свързани с всички видове рискове за здравето и безопасността (и по-конкретно химически, биологични, механични и други физични рискове) на нехранителни продукти (напр. козметични продукти и техните съставки, играчки, текстил, дрехи, продукти за личната хигиена, домакински продукти, като почистващи препарати и др.) и услуги (напр. татуиране, изкуствено придобиване на слънчев загар и др.).
      2.   Научен комитет по рисковете за здравето и околната среда
      Той представя становища във връзка с рисковете за здравето и околната среда, свързани със замърсители в околната среда и други биологични и физични фактори или променливи физични условия, които могат да имат негативно въздействие върху здравето и околната среда, например качеството на въздуха, водата, отпадъците и почвата, както и върху оценката на жизнения цикъл на околната среда. Той се занимава и с въпроси от областта на здравето и безопасността, които са свързани с токсичността и екотоксичността на биоцидите.
      Комисията може да кани комитета да разглежда, в сътрудничество с други европейски агенции, и по-специално с ECHA, въпроси, свързани с изследването на токсичността и екотоксичността на химически, биохимически и биологични съставки, чиято употреба може да има вредни последици за човешкото здраве и за околната среда, без това да засяга компетенциите, предоставени на Европейската агенция по химикалите (ECHA), Научния комитет по безопасност на потребителите (НКБП) и други европейски агенции за оценка риска. Освен това комитетът ще се занимава с въпроси, свързани с методологичния аспект на оценката на рисковете за здравето и околната среда, предизвикани от химикалите, в това число и смеси от химикали, за да бъде в състояние да формулира обоснован и логичен съвет в своите сфери на компетентност, както и за да допринесе за работата по съответните въпроси, в тясно сътрудничество с останалите европейски агенции.
      3.   Научен комитет по възникващи и идентифицирани нови здравни рискове
      Той представя становища по въпроси, които са свързани с възникващи или идентифицирани нови рискове за здравето и околната среда, и по обхватни, сложни или мултидисциплинарни въпроси, които изискват всестранна оценка на риска за безопасността на потребителите или общественото здраве и свързани с тях въпроси, които не са покрити от други органи на Общността за оценка на риска.
      Примери за потенциални области на дейност включват потенциалния риск, свързан с взаимодействието на рискови фактори, синергични ефекти, кумулативни ефекти, антимикробна резистентност, нови технологии, като нанотехнологиите, медицински изделия, включително тези за съединяване на вещества от животински и/или човешки произход, тъканно инженерство, кръвни продукти, намаляване на фертилността, рака на ендокринните органи, физически опасности, като шум и електромагнитни полета (от мобилни телефони, трансмитери и електронно контролирана домашна среда) и методологии за оценка на новите рискове. Комитетът може да бъде поканен да проучи рисковете, свързани с факторите за общественото здраве и с незаразните болести.

      ПРИЛОЖЕНИЕ II
      ПРОЦЕДУРЕН ПРАВИЛНИК
      Общият процедурен правилник, който трябва да се приеме от научните комитети в съответствие с член 12, обхваща по-специално следните въпроси:
      1.   Координация между научните комитети

                  а)

                  определяне на научния комитет, който при поискване да бъде отговорен за научните становища по въпроси, които не попадат в сферите на компетентност само на един научен комитет или е необходимо да бъдат разгледани от повече от един комитет;

                  б)

                  приемане на съвместни становища, бързи съвети, меморандуми и/или изявления за обявяване на позиция;

                  в)

                  процедури за осигуряване на координация между научните комитети, включително въпроси, които са свързани с хармонизацията на оценката на риска и функционирането на групата за координация между отделните комитети.

            2.   Процедури по вземане на решения в рамките на комитетите

                  а)

                  избор на председател и заместник-председатели на научните комитети;

                  б)

                  процедури по приемане на становища:

                              —

                              при нормални условия,

                              —

                              по писмена процедура при нормални условия, и

                              —

                              по ускорена писмена процедура, ако спешността на въпроса го налага;

                  в)

                  процедура по предоставяне на бърз съвет, когато това е поискано от Комисията в съответствие с член 2, параграф 3; тази процедура гарантира качеството на съвета и съответното му приемане от комитета;

                  г)

                  приемане на меморандуми и на изявления за обявяване на позиция, с които се цели привличане вниманието на Комисията към конкретни или нововъзникващи проблеми.

            3.   Организиране на научната работа

                  а)

                  създаване и организиране на работните групи от научните комитети, в това число и на съвместните работни групи;

                  б)

                  приобщаване на научни съветници от групата към дейностите на комитетите и присъединяване на външни експерти;

                  в)

                  назначаване на докладчици и описание на задачите им във връзка с изготвянето на проектостановища за научните комитети;

                  г)

                  форма и съдържание на научните становища и процедурите за осигуряване и подобряване на съгласуваността им, както и на редакционните стандарти;

                  д)

                  организиране на срещи, тематични семинари и мрежи и участие в тях;

                  е)

                  включване на стажанти в работата на научните комитети.

            4.   Задължения на членовете на комитета, асоциираните и останалите научни съветници от групата, външните експерти и стажантите

                  а)

                  критерии за участие и условия, при които членството в комитета бива преустановено;

                  б)

                  прилагане на изискванията за поверителност, заложени в член 17;

                  в)

                  отговорности и задължения на членовете, асоциираните и останалите научни съветници от групата и външните експерти във връзка с контактите им с молители, групи със специални интереси и други заинтересовани страни;

                  г)

                  условия и процедури, при които член на комитета, асоцииран или друг научен съветник или външен експерт следва да бъде изключен от обсъжданията и/или гласуването по конкретен въпрос в комитет или работна група, когато са налице основателни съмнения за неговата независимост.

            5.   Взаимоотношения с трети страни

                  а)

                  процедури за определяне, решаване или изясняване на различия в становищата с общностни, национални и международни органи, които изпълняват подобни задачи, включително обмен на информация и организиране на съвместни заседания;

                  б)

                  представителство на научния комитет във външни дейности, по-специално във връзка с други общностни или международни органи, които се занимават със сходни дейности;

                  в)

                  организиране на процедурата за провеждане на диалог със заинтересованите страни, по-специално организиране на изслушвания с промишлеността или други групи със специални интереси или други заинтересовани страни;

                  г)

                  публикуване на научни становища и други документи.

      ПРИЛОЖЕНИЕ III
      ОБЕЗЩЕТЕНИЯ
      Членовете на научните комитети, научните съветници от групата и външните експерти имат право на обезщетения, свързани с участието им в дейностите на научните комитети, както следва:

                  За участие в заседания:

                              —

                              300 EUR за всеки пълен ден участие или 150 EUR за участие в сутрешно или следобедно заседание на научен комитет, работна група или външно заседание, на което присъстват във връзка с работата на научен комитет.

                  За изпълнение функцията на докладчик по въпрос, който изисква не по-малко от един ден за подготовка на проектостановище и с предварително писмено съгласие на Комисията:

                              —

                              300 EUR,

                              —

                              Когато е напълно оправдано и в зависимост от бюджетната наличност, тази сума може да бъде увеличена до 600 EUR за въпроси, които са много трудоемки.

            Комисията редовно ще преразглежда необходимостта от адаптиране на размера на тези обезщетения в зависимост от ценовите показатели, промяната на сумите, плащани за обезщетения на експерти от други органи, и реалната натовареност на членовете, асоциираните членове, другите научни съветници и външните експерти. Първото подобно преразглеждане ще се проведе през 2009 г.


title: Решение 2009/558/ОВППС на Съвета от 16 март 2009 година за сключване на Споразумение относно процедурите за сигурност при обмен на класифицирана информация между Европейския съюз и Израел

text:
               24.7.2009

               BG

               Официален вестник на Европейския съюз

               L 192/63

         РЕШЕНИЕ 2009/558/ОВППС НА СЪВЕТА
   от 16 март 2009 година
   за сключване на Споразумение относно процедурите за сигурност при обмен на класифицирана информация между Европейския съюз и Израел
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 24 от него,
   като взе предвид препоръката на председателството,
   като има предвид, че:

               (1)

               На заседанието си от 18 февруари 2008 г. Съветът реши да упълномощи председателството, подпомагано от генералния секретар/върховен представител (ГС/ВП) и с пълноценното участие на Комисията, да започне преговори с Държавата Израел в съответствие с член 24 от Договора за Европейския съюз за сключване на споразумение относно сигурността на информацията.

               (2)

               След упълномощаването му за започване на преговори председателството, подпомогнато от ГС/ВП, договори споразумение относно процедурите за сигурност при обмен на класифицирана информация между Европейския съюз и Израел.

               (3)

               Споразумението следва да бъде одобрено,

         РЕШИ:
   Член 1
   Споразумението относно процедурите за сигурност при обмен на класифицирана информация между Европейския съюз и Израел се одобрява от името на Европейския съюз.
   Текстът на споразумението е приложен към настоящото решение.
   Член 2
   Председателят на Съвета се оправомощава да посочи лицето/лицата, упълномощено/упълномощени да подпише/подпишат споразумението, с което да обвърже Европейския съюз.
   Член 3
   Настоящото решение поражда действие от деня на приемането му.
   Член 4
   Настоящото решение се публикува в Официален вестник на Европейския съюз.

      Съставено в Брюксел на 16 март 2009 година.

            За Съвета

            Председател

         A. VONDRA

    ---documentbreak---

               24.7.2009

               BG

               Официален вестник на Европейския съюз

               L 192/64

         ПРЕВОД
   СПОРАЗУМЕНИЕ
   относно процедурите за сигурност при обмен на класифицирана информация между Европейския съюз и Израел
   ПРАВИТЕЛСТВОТО НА ДЪРЖАВАТА ИЗРАЕЛ,
   представлявано от Министерството на отбраната на Израел, наричано по-долу „МОИ“,
   и
   ЕВРОПЕЙСКИЯТ СЪЮЗ,
   наричан по-долу „ЕС“,
   представляван от председателството на Съвета на Европейския съюз,
   наричани по-долу „страните“,
   КАТО ИМАТ ПРЕДВИД, че страните възнамеряват да си сътрудничат по въпроси от общ интерес, отнасящи се по-специално до въпроси на отбраната и сигурността,
   КАТО ИМАТ ПРЕДВИД, че пълното и ефективно консултиране и сътрудничество между страните може да изисква достъп до класифицирана информация и материали на Израел и ЕС, както и обмен на класифицирана информация и свързани материали между Израел и ЕС,
   КАТО ИМАТ ПРЕДВИД, че страните желаят да защитават и опазват обменяната помежду им класифицирана информация и материали,
   КАТО ИМАТ ПРЕДВИД, че защитата на класифицирана информация и свързани материали, които се предоставят и обменят, изисква подходящи мерки за сигурност,
   СЕ СПОРАЗУМЯХА ЗА СЛЕДНОТО:
   Член 1
   За изпълнение на целите за пълно и ефективно сътрудничество между страните по въпроси от общ интерес, отнасящи се по-специално до въпроси на отбраната и сигурността, настоящото споразумение относно процедурите за сигурност при обмена на класифицирана информация и материали (наричано по-долу „споразумението“) се прилага за класифицирана информация и материали във всякаква форма и във всяка област, които се предоставят или обменят между страните.
   Член 2
   За целите на настоящото споразумение:

               а)

               „класифицирана информация“ означава всякаква информация (а именно знания, които могат да бъдат съобщавани под всякаква форма, включително писмена, устна или чрез образ) или материали, които всяка от страните в съответствие със своите законови и подзаконови актове е определила като част от нейните свързани със сигурността интереси и които изискват защита срещу неразрешено разкриване и са обозначени с класификация за сигурност на някоя от страните по настоящото споразумение (наричана по-долу „класифицирана информация“);

               б)

               „материали“ означава всякакъв документ, продукт или вещество, върху или в който може да се записва или съдържа информация, независимо от физичните му свойства, в това число, но не само, писмен документ (писмо, бележка, протокол, доклад, обяснителна бележка, сигнал/съобщение), хардуер, компютърни дискове, CD-ROM, USB флаш-устройства, оборудване, машини, апаратура, устройства, модели, фотографии/диапозитиви/скици, записи, ленти, касети, филми, репродукции, карти, диаграми, чертежи, записки, шаблони, циклостилна хартия, индиго, лента за пишеща машина или принтер.

         Член 3
   За целите на настоящото споразумение „ЕС“ означава Съветът на Европейския съюз (наричан по-долу „Съветът“), генералният секретар/върховен представител и генералният секретариат на Съвета, както и Комисията на Европейските общности (наричана по-долу „Европейската комисия“).
   Член 4
   Всяка от страните:

               а)

               защитава и опазва класифицирана информация, предоставяна или обменяна с другата страна по настоящото споразумение, в съответствие със своите законови и подзаконови актове;

               б)

               гарантира, че предоставяната или обменена по настоящото споразумение класифицирана информация запазва класификацията за сигурност, дадена ѝ от предоставящата страна. Получаващата страна следва да защитава и опазва класифицираната информация съгласно разпоредбите, предвидени в нейните разпоредби за сигурност по отношение на информацията или материалите с равностойна класификация за сигурност, както е посочено в член 6. По този начин страните ще дават на всяка такава класифицирана информация същото ниво на защита на сигурността, каквото има тяхната класифицирана информация с равностойна класификация;

               в)

               не използва подобна класифицирана информация за цели или при условия за сигурност, различни от установените от първоизточника или за които е предоставена или обменена класифицираната информация; това включва местоположението на класифицирано оборудване;

               г)

               не разкрива такава класифицирана информация на трети страни или на институция или орган на ЕС, които не са посочени в член 3, без предварителното писмено съгласие на предоставящата страна;

               д)

               не позволява достъп до класифицирана информация на физически лица, освен ако не е необходимо те да я знаят (т.е. тези, чиито служебни задължения изискват достъп), и при необходимост, ако не са преминали проверка за сигурност и оправомощени от съответната страна.

         Член 5
   1.   Класифицирана информация може да се разкрива или предоставя от едната страна (предоставящата страна) на другата страна (получаващата страна).
   2.   По отношение на предоставянето на получатели, различни от страните, получаващата страна взема решение относно разкриването или предоставянето на класифицирана информация след предварителното писмено съгласие на предоставящата страна.
   3.   Всяка страна взема решение относно предоставянето на класифицирана информация на другата страна за всеки отделен случай. При изпълнението на параграфи 1 и 2 се допуска автоматично предоставяне само при наличието на установени и договорени между страните процедури относно някои категории информация, свързани с техните оперативни изисквания.
   4.   Класифицираната информация, получена от предоставящата страна, може да се предоставя на изпълнител или евентуален изпълнител от получаващата страна с предварителното писмено съгласие на предоставящата страна. Преди предоставянето или разкриването на изпълнител или евентуален изпълнител на класифицирана информация, получена от предоставящата страна, получаващата страна, в съответствие със своите правила и разпоредби, гарантира, че всеки изпълнител или евентуален изпълнител и неговите съоръжения осигуряват възможност за защита на класифицираната информация и разполагат с необходимото разрешение.
   5.   В съответствие със своите правила и разпоредби всяка от страните гарантира сигурността на съоръженията и учрежденията, където се съхранява класифицирана информация, предоставена ѝ от другата страна, и гарантира, че за всяко съоръжение и учреждение са предприети всички необходими мерки за контрол и защита на класифицираната информация.
   Член 6
   1.   Класифицираната информация се обозначава по следния начин:

               а)

            правителството на Държавата Израел обозначава класифицираната информация с
                   (Строго секретно),
                   (Секретно) или
                   (Поверително);

               б)

               ЕС обозначава класифицираната информация с TRES SECRET UE/EU TOP SECRET, SECRET UE, CONFIDENTIEL UE или RESTREINT UE.

         2.   Съответстващите нива на класификация на сигурността са:

               Класификация на Израел

               Класификация на ЕС

                   (Строго секретно)

               TRES SECRET UE/EU TOP SECRET

                   (Секретно)

               SECRET UE

                   (Поверително)

               CONFIDENTIEL UE

               (няма съответстваща класификация в Израел)

               RESTREINT UE

         Израелската страна приема да даде на класифицираната информация, обозначена с RESTREINT UE, същата защита, както на своята класифицирана информация, обозначена с  (Поверително).
   Член 7
   Всяка от страните гарантира, че разполага с действаща система и мерки за сигурност, базирани на основните принципи и минимални стандарти за сигурност, определени в съответните ѝ законови и подзаконови разпоредби и отразени в договореностите, които предстои да се установят съгласно член 12, за да гарантира, че към предоставяната или обменяна по настоящото споразумение класифицирана информация се прилага равностойно ниво на защита.
   Член 8
   1.   Страните гарантират, че всички лица, които при изпълнение на служебните си задължения имат нужда от достъп или чиито задължения или функции им позволяват достъп до класифицирана информация, предоставена или обменена по настоящото споразумение, са преминали подходяща проверка за сигурност, преди да им бъде предоставен достъп до такава информация.
   2.   Процедурите за преминаване на проверка за сигурност се разработват така, че да се определи в съответствие с правилата и разпоредбите на всяка страна дали всички съответни фактори по отношение на едно лице позволяват то да има достъп до класифицирана информация.
   Член 9
   Страните взаимно се подпомагат по отношение на сигурността на предоставяната или обменяна по настоящото споразумение класифицирана информация и по въпроси от общ интерес в областта на сигурността. Посочените в член 12 органи провеждат, в рамките на съответните задължения на страните, взаимни консултации и посещения за сигурност с цел проверка на ефективността на договореностите за сигурност, които предстои да се установят съгласно гореспоменатия член. Условията и редът на тези посещения и всякакви други посещения за целите на изпълнението на настоящото споразумение се определят в договореностите, които предстои да бъдат изготвени съгласно член 12.
   Член 10
   1.   За целите на настоящото споразумение:

               а)

               по отношение на ЕС кореспонденцията се изпраща на Съвета на следния адрес:

                           Council of the European Union

                           Chief Registry Officer

                           Rue de la Loi/Wetstraat 175

                           1048 Brussels

                           BELGIUM;

                     цялата кореспонденция се препраща от главния регистратор на Съвета до държавите-членки и Европейската комисия при спазване на параграф 2;

               б)

               по отношение на Израел кореспонденцията се изпраща до Directorate of Security of the Defense Establishment D.S.D.E (MALMAB) на следния адрес:

                           Ministry of Defense

                           Kaplan St.

                           Hakirya Tel-Aviv

                           ISRAEL.

         2.   По изключение кореспонденция от едната страна, която е достъпна само за определени компетентни служители, органи или служби на тази страна, може по оперативни причини да бъде адресирана и да е достъпна само за определени компетентни служители, органи или служби на другата страна, специално посочени като получатели, като се вземе предвид тяхната компетентност и съгласно принципа „необходимост да се знае“.
   По отношение на ЕС тази кореспонденция се предава чрез главния регистратор на Съвета или главния регистратор на Дирекцията за сигурност на Европейската комисия, когато е адресирана до Европейската комисия.
   По отношение на Израел подобна кореспонденция се предава чрез дирекция „Сигурност“ в Министерството на отбраната (MALMAB). Ако ЕС желае да изпрати класифицирана информация на министерства или организации в Израел, различни от Министерството на отбраната на Израел, дирекция „Сигурност“ в Министерството на отбраната (MALMAB) уведомява главния регистратор на Съвета за органа по сигурността в Израел, отговарящ за тези министерства или организации, които прилагат равностойни стандарти за защита на класифицираната информация.
   Член 11
   Министерството на отбраната на Израел, генералният секретариат на Съвета и членът на Европейската комисия по въпросите на сигурността следят за изпълнението на настоящото споразумение.
   Член 12
   1.   За целите на изпълнението на настоящото споразумение между трите органа, посочени в параграфи 2, 3 и 4, се установяват договорености в областта на сигурността с оглед определяне на стандартите за взаимна защита и опазване на класифицираната информация по настоящото споразумение.
   2.   Directorate of Security of the Defense Establishment D.S.D.E (MALMAB) под ръководството и от името на Министерството на отбраната на Израел отговаря за договореностите за сигурност при защитата и опазването на класифицираната информация, предоставяна на Израел по настоящото споразумение.
   3.   Службата за сигурност на генералния секретариат на Съвета под ръководството и от името на генералния секретар на Съвета, действащ от името и по разпореждане на Съвета, отговаря за договореностите за сигурност при защитата и опазването на класифицираната информация, предоставяна на Европейския съюз по настоящото споразумение.
   4.   Дирекцията за сигурност на Европейската комисия, действаща под ръководството на члена на Комисията по въпросите на сигурността, отговаря за договореностите за сигурност при защитата и опазването на класифицирана информация, предоставена или обменяна по настоящото споразумение в рамките на Европейската комисия и нейните помещения.
   5.   По отношение на ЕС договореностите за сигурност, посочени в параграф 1, подлежат на одобрение от Комитета по сигурността на Съвета.
   Член 13
   При разкриване на доказана или предполагаема загуба или засягане на поверителния характер на класифицирана информация на предоставящата страна тя бива уведомена за това от получаващата страна. Получаващата страна предприема разследване за установяване на обстоятелствата. Резултатите от разследването и информацията относно взетите мерки за предотвратяване на повторни случаи се изпращат на предоставящата страна. Органите, посочени в член 12, могат да определят реда и условията за действие във връзка с това.
   Член 14
   Всяка страна поема своите разходи по изпълнение на настоящото споразумение.
   Член 15
   Преди предоставяне или обмен на класифицирана информация между страните по настоящото споразумение посочените в член 12 органи, отговарящи за сигурността, постигат съгласие, че страните са в състояние да защитават и опазват класифицираната информация по начин, съответстващ на настоящото споразумение и на договореностите, които предстои да бъдат установени съгласно член 12.
   Член 16
   Настоящото споразумение не възпрепятства страните да сключват други споразумения, свързани с предоставянето или обмена на класифицирана информация, при условие че не противоречат на разпоредбите на настоящото споразумение.
   Член 17
   Всякакви различия между Европейския съюз и Израел, възникващи от тълкуването или прилагането на настоящото споразумение, са предмет единствено на преговори между страните. По време на тези преговори страните продължават да изпълняват своите задължения по настоящото споразумение.
   Член 18
   1.   Настоящото споразумение влиза в сила, след като страните са се нотифицирали взаимно за приключването на необходимите за тази цел вътрешни процедури.
   2.   Всяка от страните уведомява другата страна за всякакви промени в нейните законови и подзаконови разпоредби, които биха могли да повлияят върху защитата на класифицираната информация, посочена в настоящото споразумение.
   3.   По искане на всяка от страните настоящото споразумение може да бъде преразгледано с цел евентуални изменения.
   4.   Всякакво изменение на настоящото споразумение се извършва само писмено и по взаимно съгласие на страните. То влиза в сила след взаимна нотификация, както е предвидено в параграф 1.
   Член 19
   Настоящото споразумение може да бъде прекратено от една от страните чрез писмено известие за прекратяване до другата страна. Подобно прекратяване поражда действие шест месеца след получаването на нотификацията от другата страна, но не засяга вече поетите по настоящото споразумение задължения. По-специално цялата класифицирана информация, предоставена или обменена по настоящото споразумение, продължава да бъде защитена в съответствие с изложените в него разпоредби.
   В доказателство на което долуподписаните надлежно упълномощени лица подписват настоящото споразумение.

      Съставено в Тел Авив на 11 юни 2009 година в два екземпляра на английски език.

            За Израел

            Министър на отбраната

            За Европейския съюз

            Генерален секретар/върховен представител


title: Решение 2005/296/ОВППС, ПВР на Съвета от 24 януари 2005 година за сключване на споразумение между Европейския съюз и Бившата югославска република Македония относно процедурите за гарантиране на сигурността при обмен на класифицирана информация

text:
Важна правна забележка

|

32005D0296

Официален вестник n° L 094 , 13/04/2005 стр. 0038 - 0038 Официален вестник n° L 159 , 13/06/2006 стр. 0346 - 0346

		20050124Решение 2005/296/ОВППС, ПВР на Съветаот 24 януари 2005 годиназа сключване на споразумение между Европейския съюз и Бившата югославска република Македония относно процедурите за гарантиране на сигурността при обмен на класифицирана информацияСЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейския съюз, и по-специално членове 24 и 38 от него,като взе предвид препоръката на председателството,като има предвид, че:(1) На срещата си на 27 и 28 ноември 2003 г. Съветът реши да упълномощи председателството, подпомогнато от генералния секретар/върховния представител (ГС/ВП), да започне преговори съгласно членове 24 и 38 от Договора за Европейския съюз с определени трети страни, така че Европейският съюз да сключи с всяка от тях споразумение относно процедурите за гарантиране на сигурността при обмен на класифицирана информация.(2) След като беше упълномощено от Съвета да започне преговори, председателството, подпомогнато от ГС/ВП, договори споразумение с Бившата югославска република Македония относно процедурите за гарантиране на сигурността при обмен на класифицирана информация.(3) Споразумението следва да бъде одобрено,РЕШИ:Член 1Споразумението между Европейския съюз и Бившата югославска република Македония относно процедурите за гарантиране на сигурността при обмен на класифицирана информация се одобрява от името на Европейския съюз.Текстът на споразумението е приложен към настоящото решение.Член 2Председателят на Съвета е упълномощен да определи лицето/лицата, което/които е/са оправомощено/и да подпише/ат споразумението, за да обвърже Европейския съюз.Член 3Настоящото решение влиза в сила от датата на приемането му.Член 4Настоящото решение се публикува в Официален вестник на Европейския съюз.Съставено в Брюксел на 24 януари 2005 година.За СъветаПредседателF. Boden--------------------------------------------------


title: Решение (Евратом) 2016/2116 на Съвета от 12 февруари 2016 година за одобрение на сключването от страна на Европейската комисия, действаща от името на Европейската общност за атомна енергия, на Споразумението за удължаване на срока на действие на Рамковото споразумение за международно сътрудничество в областта на научноизследователската и развойната дейност по ядрените енергийни системи от IV-то поколение

text:
               3.12.2016

               BG

               Официален вестник на Европейския съюз

               L 329/1

         РЕШЕНИЕ (Евратом) 2016/2116 НА СЪВЕТА
   от 12 февруари 2016 година
   за одобрение на сключването от страна на Европейската комисия, действаща от името на Европейската общност за атомна енергия, на Споразумението за удължаване на срока на действие на Рамковото споразумение за международно сътрудничество в областта на научноизследователската и развойната дейност по ядрените енергийни системи от IV-то поколение
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност за атомна енергия, и по-специално член 101, втора алинея от него,
   като взе предвид препоръката на Европейската комисия,
   като има предвид, че:

               (1)

               Международният форум за поколение IV (GIF) представлява рамка за международно сътрудничество в областта на научноизследователската и развойната дейност, създадена по инициатива на Съединените американски щати през 2001 г. Целта на GIF е да се обединят усилията за разработване на нови конструктивни решения на ядрени енергийни системи, които да осигурят надеждни доставки на енергия, като същевременно се отговори задоволително на изискванията за ядрена безопасност, намаляване до минимум на отпадъците и неразпространение на ядрени оръжия, както и на опасенията на населението.

               (2)

               На 30 юли 2003 г., въз основа на решение на Комисията от 4 ноември 2002 г., Общността се присъедини към GIF, като подписа неговата харта (наричана по-долу „Хартата“), подписана през 2001 г. от първоначалните участници. С Решение на Комисията от 29 юни 2011 г. първоначалният 10-годишен срок на присъединяване на Общността към Хартата беше удължен за неопределен срок, като това беше обусловено от единодушно съгласие на държавите — членки на Съюза, за оттеглянето им. Всеки член на GIF, включително Общността, може да се оттегли с 90-дневно писмено предизвестие. Тъй като в Хартата не се предвиждат размяна на финансови средства или разпределяне на специални бюджетни средства между страните, тя попада в приложното поле на член 101, трета алинея от Договора за Евратом.

               (3)

               С цел прилагане на Хартата подписалите я страни сключиха Рамково споразумение за международно сътрудничество в областта на научноизследователската и развойната дейност по ядрените енергийни системи от IV-то поколение (наричано по-долу „Рамковото споразумение“), в което се определят условията за сътрудничество и съответните договорености във връзка със системите и проектите.

               (4)

               Въз основа на Решение на Съвета от 20 декември 2005 г. за одобряване на присъединяването на Европейската общност за атомна енергия към Рамковото споразумение и Решение на Комисията от 12 януари 2006 г., прието съгласно член 101, втора алинея от Договора, Общността се присъедини към Рамковото споразумение на 24 януари 2006 г., след като надлежно упълномощеният комисар подписа инструмента за присъединяване, който след това беше депозиран при Организацията за икономическо сътрудничество и развитие в Париж на 10 февруари 2006 г. Съвместният изследователски център беше определен за „изпълнител“ на Общността в съответствие с член III.2 от Рамковото споразумение.

               (5)

               Рамковото споразумение влезе в сила на 28 февруари 2005 г. със срок на действие 10 години, който беше удължен на 26 февруари 2015 г., когато четири страни дадоха съгласието си да бъдат обвързани от Споразумението за удължаване на срока на действие на Рамковото споразумение за международно сътрудничество в областта на научноизследователската и развойната дейност по ядрените енергийни системи от IV-то поколение (наричано по-долу „Споразумението за удължаване на срока на действие“) в съответствие със специалната процедура за удължаване, предвидена в самото Рамково споразумение. Общността и други страни, които не са били в състояние своевременно да приключат вътрешните си процедури за одобрение, могат впоследствие да подновят участието си чрез подписване в съответствие с член II.3 от Споразумението за удължаване на срока на действие.

               (6)

               Подновяването на участието на Общността в Рамковото споразумение не зависи от никакви решения относно обхвата на участието на Общността в различните договорености по линия на GIF за системи и свързани с тях проекти. Общността ще определя самостоятелно характера на своето участие, както интелектуално, така и финансово, в дейностите на GIF.

               (7)

               Поради това следва да бъде одобрено подновяването от страна на Комисията, действаща от името на Общността, на Рамковото споразумение посредством подписване на Споразумението за удължаване на срока на действие в съответствие със специалната процедура за удължаване,

         ПРИЕ НАСТОЯЩОТО РЕШЕНИЕ:
   Член 1
   Одобрява се сключването от страна на Комисията, действаща от името на Европейската общност за атомна енергия, на Споразумението за удължаване на срока на действие на Рамковото споразумение за международно сътрудничество в областта на научноизследователската и развойната дейност по ядрените енергийни системи от IV-то поколение.
   Текстът на Споразумението за удължаване на срока на действие е приложен към настоящото решение.
   Член 2
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 12 февруари 2016 година.

            За Съвета

            Председател

         J.R.V.A. DIJSSELBLOEM


title: Решение на Съвета от 22 октомври 1990 година относно сключването от името на Европейската икономическа общност на Конвенцията на Организацията на обединените нации за борба срещу незаконния трафик на упойващи и психотропни вещества

text:
               11/ 06

               BG

               Официален вестник на Европейския съюз

               115

         31990D0611

               L 326/56

               ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

      РЕШЕНИЕ НА СЪВЕТА

   от 22 октомври 1990 година
   относно сключването от името на Европейската икономическа общност на Конвенцията на Организацията на обединените нации за борба срещу незаконния трафик на упойващи и психотропни вещества
   (90/611/ЕИО)
   СЪВЕТЪТ НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската икономическа общност, и по-специално член 113 от него,
   като взе предвид препоръката на Комисията,
   като има предвид, че на 8 юни 1989 г. в седалището на Организацията на обединените нации в Ню Йорк Общността подписа Конвенцията на Организацията на обединените нации за борба срещу незаконния трафик на упойващи и психотропни вещества, приета във Виена на 19 декември 1988 г., подписана и от всички нейни държави-членки;
   като има предвид, че работата, извършена от Организацията на обединените нации, от Съвета, от Европейския съвет през декември 1989 г. и от Европейския комитет за борба с наркотиците (CELAD) направи възможно бързото влизане в сила на конвенцията;
   като има предвид, че по-голямата част от държавите-членки ще завършат своите вътрешни процедури по ратификацията пред следващите няколко месеца и най-късно до 30 юни 1991 г.;
   като има предвид, че по отношение на въпросите от нейна компетентност Общността следва да одобри конвенцията най-късно до същата дата, на която е извършено одобряването в първите държави-членки,
   РЕШИ:
   Член 1
   Конвенцията на Организацията на обединените нации за борба срещу незаконния трафик на упойващи и психотропни вещества се одобрява от името на Европейската икономическа общност.
   Член 2
   Председателят на Съвета депозира от името на Общността акта за одобряване на конвенцията при Генералния секретар на Организацията на обединените нации.
   Председателят на Съвета депозира едновременно и декларацията за компетентност, която се съдържа в приложението към настоящото решение в съответствие с член 27 от конвенцията.

      Съставено в Люксембург на 22 октомври 1990 година.

            За Съвета

            Председател

         G. DE MICHELIS

   ПРИЛОЖЕНИЕ
   ДЕКЛАРАЦИЯ, ПОСОЧЕНА В ЧЛЕН 2, ВТОРА АЛИНЕЯ
   Компетентност на Европейската икономическа общност по отношение на въпросите, обхванати от Конвенцията на Организацията на обединените нации за борба срещу незаконния трафик на упойващи и психотропни вещества (Декларация в съответствие с член 27, параграф 2 от конвенцията)
   В член 27, параграф 2 от Конвенцията на Организацията на обединените нации за борба срещу незаконния трафик на упойващи и психотропни вещества се предвижда, че в инструментите си за официално потвърждение регионалните организации за икономическа интеграция декларират обхвата на своята компетентност по въпросите, обхванати от конвенцията.
   Европейската икономическа общност е създадена с Римския договор, който бе подписан на 25 март 1957 г. и влезе в сила на 1 януари 1958 г. Този договор бе изменен и допълнен с Единния европейски акт, който влезе в сила на 1 юли 1987 г.
   В съответствие с разпоредбите, посочени по-горе, Европейската икономическа общност понастоящем е компетентна по въпроси на търговската политика, свързани с вещества, които често се използват в незаконното производство на упойващи и психотропни вещества, въпроси, които се уреждат в член 12 от конвенцията.
   Упражняването на правомощията, прехвърлени на Общността от държавите-членки съгласно Договорите, е по своя характер предмет на непрекъснато развитие. Във връзка с това, Общностите си запазват правото в бъдеще да правят нови декларации, в съответствие с член 27, параграф 2 от конвенцията.


title: Решение на Изпълнителния комитет от 16 декември 1998 година за въвеждане на единен документ като доказателство за покана, издръжка и подслон (SCH/Com-ex (98) 57)

text:
Важна правна забележка

|

41998D0057

Официален вестник n° L 239 , 22/09/2000 стр. 0299 - 0307 специално чешко издание глава 19 том 02 стр. 265  - 272 специално испанско издание глава 19 том 02 стр. 265  - 272 специално унгарско издание глава 19 том 02 стр. 265  - 272 специално литвийско издание глава 19 том 02 стр. 265  - 272 LV.ES глава 19 том 02 стр. 265  - 272 MT.ES глава 19 том 02 стр. 265  - 272 PL.ES глава 19 том 02 стр. 265  - 272 SK.ES глава 19 том 02 стр. 265  - 272 специално словенско издание глава 19 том 02 стр. 265  - 272

		19981216Решение на Изпълнителния комитетот 16 декември 1998 годиназа въвеждане на единен документ като доказателство за покана, издръжка и подслон(SCH/Com-ex (98) 57)ИЗПЪЛНИТЕЛНИЯТ КОМИТЕТ,като взе предвид член 132 от Конвенцията за прилагане на Шенгенското споразумение,като взе предвид член 9 от посочената по-горе конвенция,като взе предвид, че е в интерес на всички шенгенски държави да прилагат еднакви правила при издаването на виза в контекста на тяхната обща политика по отношение на движението на хора с цел предотвратяване на възможни негативни последици, които са свързани с влизането в шенгенската територия и вътрешната сигурност,в желанието си да изгради на основата на досегашния позитивен опит, придобит при прилагането на Общите консулски инструкции и да хармонизира по-нататък процедурата по издаването на визи,воден от принципа за солидарност между щенгенските партнъори,РЕШИ:Глава V, точка 1.4 от Общите консулски инструкции за издаването на визи (Удостоверяване на други документи в зависимост от молбата) предвижда използването на единни формуляри като доказателство за настаняване.Приложеният към настоящото решение формуляр дава възможност за голяма гъвкавост и за приспособяването му към правната система на всяка договаряща страна, като се има предвид, че в момента шенгенските държави използват много различни формуляри за различни видове задължения.Тези разлики се отразяват на увеличаването на риска от неправилна употреба и за тази цел шенгенските държави въвеждат документ, които включва елементи, които целят предотвратяване на подправяне и фалшификация.Поради това стандартният документ е еднакъв по отношение на неговите:- оформление и структура; и- елементи за защита.Стандартният формуляр се въвежда през 1999 г. в държавите, които прилагат Шенгенската конвенция, в които националното право съдържа разпоредби за такъв вид доказване.1. В глава V, точка 1.4. от Общите консулски инструкции се добавя следното изречение:"Когато националното законодателство на шенгенските държави изисква доказателство за покани от частни лица или за служебни пътувания декларации за средства или доказателство за настаняване, се използва единният формуляр [1]."2. Договарящите страни по Шенгенското споразумение попълват единния формуляр в съответствие с разпоредбите на тяхното национално законодателство.3. Единният формуляр, който се използва от договарящите страни по Шенгенското споразумение, за деклариране на средства, покани или доказване на настаняване, се изработва на централно ниво в съответствие със спецификациите, които са определени в приложение А (техническо описание на елементите за защита) и в приложение А1 и А2 (образец). Задължителните стандартни елементи на единния формуляр са посочени в приложение Б.4. Образците от документите, които са издадени от договарящите страни, се прилагат към Общите консулски инструкции във формуляра на приложение 15.5. Франция снабдява останалите шенгенски държави с филмите, които се изискват за производството на формулярите. Договарящите страни поемат съвместно разходите.6. Елементите за защита на документа се преглеждат подробно на редовни интервали от време (всеки две години, ако това е възможно) независимо от общите промени, които може да се окажат наложителни, ако формулярът бъде фалшифициран от фалшификатор или измамник или ако мерките за защита, които се отнасят до елементите за защита са били разкодирани.7. Документът се изработва на минимум три езика.8. Настоящото решение влиза в сила, когато шенгенските държави изпратят нотификация, че са приели изискваните мерки.Съставено в Берлин на 16 декември 1998 година.ПредседателC. H. Schapper[1] Белгия, Дания, Финландия, Франция, Германия, Гърция, Исландия, Италия, Люксембург, Нидерландия, Норвегия, Австрия, Португалия и Швеция прилагат тези принципи.--------------------------------------------------19981216ПОВЕРИТЕЛНОПриложение АТехническо описание на формуляра--------------------------------------------------19981216ПРИЛОЖЕНИЕ А1+++++ TIFF ++++++++++ TIFF +++++Die Verpflichtung umfasst die Erstattung sämtlicher öffentlicher Mittel, die für den Lebensunterhalt einschließlich der Versorgung mit Wohnraum und der Versorgung im Krankheitsfall und bei Pflegebedürftigkeit aufgewendet werden (z. B. Arztbesuch, Medikamente, Krankenhausaufenthalt). Dies gilt auch, soweit die Aufwendungen auf einem gesetzlichen Anspruch beruhen, im Gegensatz zu Aufwendungen, die auf einer Beitragsleistung beruhen.Die vorliegende Verpflichtung umfasst auch die Ausreisekosten (z. B. Flugticket) o. g. Ausländers/in nach §§ 82 und 83 des Ausländergesetzes.Ich wurde von der Ausländerbehörde hingewiesen aufden Umfang und die Dauer der Haftung,die Möglichkeit von Versicherungsschutz,die zwangsweise Betreibung der aufgewandten Kosten im Wege der Vollstreckung, soweit ich meiner Verpflichtung nicht nachkomme, sowiedie Strafbarkeit z. B. bei vorsätzlichen, unrichtigen oder unvollständigen Angaben (§ 92 des Ausländergesetzes – Freiheitsstrafe bis zu drei Jahren oder Geldstrafe).Ich bestätige, zu der Verpflichtung aufgrund meiner wirtschaftlichen Verhältnisse in der Lage zu sein.Behörden-vermerkeRéservé à l’administrationOfficial remarksAnschrift der Wohnung, in der die Unterschrift sichergestellt wird, falls abweichend vom gewöhnlichen Wohnsitz des UnterkunftgebersAdresse du logement dans lequel l'hébergement sera assuré, au cas il serait différent du logenment habituel de l'hébergeantAddress of the lodging where accommodation will be provided, if different from the undersignedīs normal addressIch bin/je suis/I amMieterEigentümerlocatairepropriétairetenantownerArbeitgeber/Employeur/EmployerSonstige Angaben zu Wohn-, Einkommens- und Vermögensverhältnissen (Größe der Wohnung, Höhe des Einkommens)/Renseignements complémentaires concernant le logement, les revenues et la situation financière/Other details of housing conditions, income and financial situationGebührenDer/die VerpflichtungserklärendeBeglaubigungsvermerk der Ausländerbehörde/AuslandsvertretungIch versichere, die vorstehenden Angaben nach bestem Wissen und Gewissen richtig und vollständig gemacht zu haben und gehe eine entsprechende Verpflichtung ein.Die Unterschrift der/des Verpflichtungserklärenden ist vor mir vollzogen worden. Die Beglaubigung der Unterschrift dient nur zur Vorlage bei der deutschen Auslandsvertretung.OrtDatumBehörde:OrtDatum(Siegel)Im AuftragUnterschriftStellungnahme der Ausländerbehörde/AuslandsvertretungDie finanzielle Leistungsfähigkeit des/der Verpflichtungserklärenden wurde nachgewiesen/glaubhaft gemacht.BemerkungenBehörde:OrtDatumIm Auftrag(Siegel)--------------------------------------------------19981216ПРИЛОЖЕНИЕ А2+++++ TIFF ++++++++++ TIFF +++++--------------------------------------------------19981216ПРИЛОЖЕНИЕ Б+++++ TIFF +++++--------------------------------------------------


title: 2014/585/ЕС: Решение на Европейския парламент от 3 април 2014 година относно освобождаването от отговорност във връзка с изпълнението на бюджета на Европейския институт за равенство между половете за финансовата 2012 година

text:
               5.9.2014

               BG

               Официален вестник на Европейския съюз

               L 266/222

         РЕШЕНИЕ НА ЕВРОПЕЙСКИЯ ПАРЛАМЕНТ
   от 3 април 2014 година
   относно освобождаването от отговорност във връзка с изпълнението на бюджета на Европейския институт за равенство между половете за финансовата 2012 година
   (2014/585/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейския институт за равенство между половете за финансовата 2012 година,

               —

               като взе предвид доклада на Сметната палата относно годишните отчети на Европейския институт за равенство между половете за финансовата 2012 година, придружен от отговорите на Института (1),

               —

               като взе предвид препоръката на Съвета от 18 февруари 2014 г. (05849/2014 – C7–0054/2014),

               —

               като взе предвид член 319 от ДФЕС,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Регламент (ЕО) № 1922/2006 на Европейския парламент и на Съвета от 20 декември 2006 г. за създаване на Европейски институт за равенство между половете (4), и по-специално член 15 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5),

               —

               като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (6), и по-специално член 108 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по правата на жените и равенството между половете (A7-0230/2014),

               1.

               Освобождава от отговорност директора на Европейския институт за равенство между половете във връзка с изпълнението на бюджета на Института за финансовата 2012 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на директора на Европейския институт за равенство между половете, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 365, 13.12.2013 г., стр. 127.

      (2)  ОВ L 248, 16.9.2002 г., стр. 1.

      (3)  ОВ L 298, 26.10.2012 г., стр. 1.

      (4)  ОВ L 403, 30.12.2006 г., стр. 9.

      (5)  ОВ L 357, 31.12.2002 г., стр. 72.

      (6)  ОВ L 328, 7.12.2013 г., стр. 42.